- Jeg håber, at de får inddæmmet den sidste mutation, så vi kan leve normalt igen, sagde en af de 10.000 nordjyder, der lørdag lod sig teste for corona.

Susanne Brix Jensen var lørdag ved middagstid i Sundhedshus Sæby for at blive testet for corona. - Jeg synes, at det er alletiders, at de tester alle i Nordjylland, så vi kan begynde at få styr på alt det her, sagde sæbynitten, der har konsekvenserne af coronasmitten og nedlukningen af Frederikshavn Kommune tæt ind på livet. - Jeg har en gammel mor, der bor på et plejehjem og hun kan ikke få besøg af sin søn, der bor i Aalborg, fortalte Susanne Brix Jensen. - Bekymrende I alt 280.000 nordjyder i de syv berørte kommune ønsker sundhedsmyndighederne testet. Formålet er at få undersøgt, om der fortsat er den muterede udgave af coronavirusset i omløb, som kan være ødelæggende for det store arbejde med at finde en effektiv vaccine. - Jeg synes, at det er bekymrende med henblik på den nye mutation, de har fundet. Fordi så trækker det hele bare ud i lang tid, før vi kan begynde at leve normalt igen, sagde Susanne Brix Jensen. 26 smittede på datters skole Også Karin Kock Christensen fra Sæby var blandt de mange, der blev testet lørdag. I øvrigt sammen med sin mand og to døtre, der også blev testet. - Man er selvfølgelig lidt bekymret, fordi vi har haft rigtig mange smittede på den ældstes skole. Der har været 26 smittede bare på en lille uge, fortalte Karin Kock Christensen, der til daglig arbejder hos Man Energy Solutions i Frederikshavn og derfor godt kan komme på arbejde indenfor kommunegrænsen. Men hun tænker på dem, der ikke kan.